« የሰማዕቱና የአርበኛዉ አባት የብፁዕ አቡነ ጴጥሮስ ሐዉልት በክብር የመመለስ ሁኔታ፤ ብዙዉን የኢትዮጵያ ሕዝብ በተለይ ደግሞ የአዲስ አበባ ነዋሪን በክብር ተግባራቸዉን እንዲያስታዉስ ነዉ ያደረገዉ። ከዚህ ባሻገር ደግሞ ምንም እንኳ ከልማት ጋር በተያያዘ ነዉ ሐዉልቱ የተነሳዉ ቢባልም፤ የአመላለሱ ሁኔታ የአርበኛዉን አባት ክብር በጠበቀ ሁኔታ ነበር። የአዲስ አበባ ሕዝብ በከፊል ግልብጥ ብሎ ያለ አስተባባሪ ወጥቶ ታላቅ የሆነ የአክብሮት መንፈስ ለአርበኛዉ አባት ሲሰጥ የነበረዉ። እና ይህንን ስንመለከት አቡነ ጴጥሮስ ምድሪቱ ለባዕድ እንዳትገዛ የገዘቱበት መንፈስ ዛሬም በአዲሱ ትዉልድ ልብ ዉስጥ ህያዉ ሆኖ መኖሩን ያመለክታል። እና እንኳንስ ሰዉ ምድሪቱም ጭምር ለፋሺስት ለባዕድ እንዳይገዛ ገዝቻለሁ ብለዉ ያሉት ቃል ምን ያህል ዘመን ተሻግሮ በትዉልዱ ልብ ዉስጥ እንደሳቸዉ ሐዉልት እንደቆመ ነዉ ያሳየን። በእድሜ ደረጃም ስንመለከት በዝግጅቱ ላይ በጣም ለጋ ወጣቶች፤ አዛዉንቶች፤ ጎልማሶች፤ እህቶ፤ች ወንድሞች የተገኙበት ነበር። ሐዉልቱን የማቆሙ ሥነ-ስርዓት ሂደት እንደ ትልቅ ክብረ በዓል ሆኖም ነበር አዲስ አበባ ላይ የታየዉ። ይህ በጣም ደስ የሚል ሃገራዊ እድገትንና የሃገርን መጠበቅ መንፈስ ለማደስ እድል የሚሰጥ ነገር ነዉ። »
